Houstonin sataman sijainti  
Houstonin sataman sijaintiHoustonin satama sijaitsee Galvestoninlahdella Meksikonlahden luoteisosassa.
**Houstonin satama** (engl. *Port of Houston*, LOCODE: US HOU, täsmällisemmin esim. US BBT (Barbours Cut), US BPX (Bayport)) on Yhdysvaltain eteläosissa Texasin osavaltiossa sijaitsevan miljoonakaupunki Houstonin suursatama. Satama sijoittuu laajalle alueelle Meksikonlahden luoteisosissa sijaitsevan Galvestoninlahden luoteisrannalla ja lahdelta Houstonin keskustaan johtavan, syväväyläksi ruopatun joki- ja kanavauoman varrella. Satamaan kuuluu muun muassa lukuisia öljy- ja petrokemian terminaaleja, useita irtolastiterminaaleja, kaksi suurempaa konttiterminaalia (Barbours Cut ja Bayport) sekä risteilysatama.

Houstonin sataman Barbours Cut -konttiterminaalia.
Houstonin sataman Galena Parkin aluetta (noin 29.7253°N, 95.2223°W).

Historiaa
---------

Syyskuun 1900 tuhoisa Galvestonin hurrikaani vaikutti merkittävästi Houstonin sataman syntymiseen. Suurkatastrofissa kuoli 8 000 ihmistä, ja hurrikaani pyyhki maan tasalle Galvestonin kaupungin ja sen tuolloin Yhdysvaltain toiseksi suurimman kauppasataman. Houstonin seudulta löytyneet öljylähteet synnyttivät vuodesta 1901 lähtien alueelle öljyteollisuutta kasvavine kuljetustarpeineen. Myös puuvillan rinnalle merkittäväksi maataloustuotteeksi noussut riisi tarvitsi alueelta sopivan vientisataman. Tuhoutuneen Galvestonin sataman korvaaminen toteutettiin paljolti ruoppaamalla syväväylä suojaisempaan Houstoniin ja rakentamalla sinne Houstonin satama. Houstoniin johtava syväväylä avattiin 1914.

Rahtiliikenne
-------------

Amerikkalaisten satamaviranomaisten järjestön AAPA:n tilastoissa Houston ylsi vuosina 2011 ja 2012 maailman 20 suurimman rahtisataman joukkoon. Tämän tilaston mukaan Houstonin kautta kulki rahti vuonna 2011 yhteensä 215,7 miljoonaa tonnia ja seuraavana vuonna 216,1 miljoonaa tonnia. Euroopan suurimman sataman Rotterdamin sataman tilastoissa Houston ei kuitenkaan kuulunut maailman 20 suurimman sataman joukkoon.

Satama luetaan tavallisesti kokonaisrahtimäärältään Yhdysvaltain kolmen suurimman sataman joukkoon Etelä-Louisianan sataman ja Los Angelesin sataman ohella. Sataman oman ilmoituksen mukaan se oli vuonna 2012 Yhdysvaltain suurin ulkomaan rahtiliikenteen satama. Se oli Yhdysvaltain sisäisessä liikenteessä toiseksi suurin satama Etelä-Louisianan sataman jälkeen. Erityisen merkittävää on öljyn ja öljynjalostustuotteiden kuljetus. Satama-alueella ja sen tuntumassa on maailman toiseksi suurin petrokemiallisten teollisuuslaitosten keskittymä. Öljysatamana Houston onkin Yhdysvaltain suurin. Konttiliikenteessä satama oli vuonna 2012 kymmenen suurimman yhdysvaltalaissataman joukossa.

Lähteet
-------

1. ↑  United Nations Code for Trade and Transport Locations (UN/LOCODE) (YK:n koodi kauppa- ja liikennepaikoille (UN/LOCODE)) unece.org. Viitattu 11.4.2013. (englanniksi)
2. 1 2  Port of Houston - Overview  2013. Port of Houston, portofhouston.com. Viitattu 11.4.2013. (englanniksi)
3. 1 2  Port of Houston - Trade Statistics (2012)  2013. Port of Houston, portofhouston.com.  Arkistoitu 24.6.2016. Viitattu 11.4.2013. (englanniksi)
4. ↑  Port of Houston - History  2013. Port of Houston, portofhouston.com.  Arkistoitu 5.8.2013. Viitattu 14.4.2013. (englanniksi)
5. 1 2  World port rankings 2011 (pdf) (Maailman suurimpien satamien kokonaisrahtimäärä (t) ja konttiliikenteen määrä (TEU)) *Aapa Files*.  2012. American Association of Port Authorities, aapa-ports.org. Viitattu 11.4.2013. (englanniksi)
6. ↑  World port rankings 2012 (pdf) (Maailman suurimpien satamien kokonaisrahtimäärä (t) ja konttiliikenteen määrä (TEU)) *Aapa Files*.  2013. American Association of Port Authorities. Viitattu 7.9.2014. (englanniksi)
7. ↑  Port of Rotterdam: Port statistics 2009, 2010, 2011 Port of Rotterdam.  Arkistoitu 3.1.2013. Viitattu 11.4.2013. (englanniksi)
8. ↑  Port of Rotterdam: Port statistics 2011, 2012, 2013 (World ports, Top 20 World ports 2013-2011 on pages 8-9) Port of Rotterdam.  Arkistoitu 15.8.2014. Viitattu 7.9.2014. (englanniksi)

Aiheesta muualla
----------------

* Port of Houston (englanniksi)
* Houston Ship Channel Map (Arkistoitu – Internet Archive) (englanniksi)
* Factbox: Five facts about the Port of Houston (2009), (Arkistoitu – Internet Archive) Reuters.com (englanniksi)